ঝড়ের গতিতে ছুটবে ইন্টারনেট! পুজোর আগেই বড় উপহার BSNL-র

ওয়েব ডেস্ক: ঝড়ের গতিতে ছুটছে প্রযুক্তির দুনিয়া। আর প্রযুক্তির অগ্রগতির ক্ষেত্রে সবথেকে বড় ভূমিকা রয়েছে ইন্টারনেটের (Internet)। তাই বিভিন্ন দেশ ইন্টারনেট ব্যবস্থার ক্ষেত্রে এখন গতিমান এবং স্বনির্ভর হওয়ার চেষ্টা চালিয়ে যাচ্ছে। তাই তালিকায় উন্নয়নশীল ভারতের নামও রয়েছে। সেই লক্ষ্যে এবার এক ঐতিহাসিক পদক্ষেপ নিল ভারত।

শনিবার বিএসএনএল-এর ‘স্বদেশি’ 4G (BSNL Swadeshi 4G) স্ট্যাক উদ্বোধন করলেন প্রধানমন্ত্রী নরেন্দ্র মোদি (Narendra Modi)। এর মধ্য দিয়ে ভারত প্রবেশ করল সেই বিশেষ গোষ্ঠীতে, যেখানে ডেনমার্ক, সুইডেন, দক্ষিণ কোরিয়া এবং চীনের মতো দেশও রয়েছে, যারা নিজেদের দেশে টেলিকম সরঞ্জাম উৎপাদন করে।

আরও পড়ুন: Gemini AI দিয়ে ছবি বানানো কি সত্যিই নিরাপদ? জেনে নিন

বিএসএনএল-এর রজতজয়ন্তী উপলক্ষে প্রধানমন্ত্রী এদিন ৯৭,৫০০-এরও বেশি 4G মোবাইল টাওয়ারের উদ্বোধন করেন। এর মধ্যে প্রায় ৯২,৬০০টি টাওয়ারই তৈরি হয়েছে বিএসএনএল-এর ‘স্বদেশি’ প্রযুক্তি দিয়ে। প্রায় ৩৭,০০০ কোটি টাকা খরচে গড়ে ওঠা এই টাওয়ারগুলিই হবে দেশের ডিজিটাল সংযোগ বিস্তারের অন্যতম ভিত্তি।

নতুন চালু হওয়া 4G স্ট্যাক সম্পূর্ণ দেশিয় প্রযুক্তিতে তৈরি, যা ক্লাউড-ভিত্তিক এবং ভবিষ্যতে নিরবিচ্ছিন্নভাবে 5G-তে রূপান্তরিত করা সম্ভব। সরকারি বিবৃতিতে জানানো হয়েছে, এই উদ্যোগে দেশের ডিজিটাল বিভাজন কমবে এবং গ্রামীণ ও প্রত্যন্ত অঞ্চলের মানুষও টেলি-যোগাযোগের সুবিধা পাবেন।

এই প্রকল্পের মাধ্যমে ২৬,৭০০-রও বেশি সংযোগবিহীন গ্রামে পৌঁছবে নেটওয়ার্ক, যার মধ্যে ওড়িশার ২,৪৭২টি গ্রামও রয়েছে। সীমান্তবর্তী, দুর্গম ও মাওবাদী প্রভাবিত এলাকার মানুষ এতে বিশেষভাবে উপকৃত হবেন। সরকারি হিসাবে, এর ফলে প্রায় ২০ লক্ষ নতুন গ্রাহক সংযোগ পাবেন। সবচেয়ে গুরুত্বপূর্ণ বিষয়, এই টাওয়ারগুলি সৌরশক্তিচালিত। ফলে এটিই হবে দেশের বৃহত্তম সবুজ টেলিকম ক্লাস্টার।